Holstenshuus
Holstenshuus er en hovedgård og et gods (1996: 856 ha) 5 km øst for Faaborg.
Gården er nævnt i 1314. Siden 1707 har den tilhørt slægten Holsten/Berner Schilden Holsten, 1723 som stamhus, 1779-1923 som baroni. Den ældste hovedbygning har antagelig været i bindingsværk som de to fløje, der opførtes i 1579.
Det ældre Finstrup opførtes i 1643 i grundmur og blev ombygget i 1863 og i 1889. Den nuværende hovedbygning er genopført efter brand af Vilhelm Petersen 1908-1910 som et trefløjet anlæg i to etager over en høj kælder. Den rummer murværk fra ældre bygninger og blev i 1990 fredet.